Polshada vabodan vafot etganlar qabristoni topildi

Polshada quruvchilar tasodifan vabo qurbonlarining qabristonini topib oldi. Bu haqda mahalliy nashrlarga tayanib, «Ren.tv» xabar berdi.
Olshtin shahridagi Yodgorliklarni himoya qilish boshqarmasi boʻlim boshligʻi Ioanna Sobolevskiyning soʻzlariga koʻra, ishchilar tasodifan odam suyaklariga duch kelgan. Shundan soʻng qurilish toʻxtatilgan va bu yerda arxeologlar ish boshlagan. Ma‘lum boʻlishicha, qadimgi aholi punktlari joylashgan yerda arxeologlar 1710–1711 yillarda vabodan oʻlganlar dafn etilgan qabristonni topgan.
«Yozma manbalarda cherkov yonidagi qabristonda joy yetarli emasligi, shuning uchun ham marhumlar bu yerga dafn etilgani aytilgan. Hamma narsa shuni koʻrsatmoqda, biz bu joyni kashf qildik», — degan Dayn jamgʻarmasi vise-prezidenti Agneshka Yaremek.
Oxirgi ma‘lumotlarga koʻra, qabristonga vabodan oʻlgan 60 nafarga yaqin odam dafn etilgan. Ta‘kidlanishicha, epidemiyadan keyin boshqa qurbonlar ham bu yerga dafn qilingan boʻlishi mumkin.
Avvalroq Qozogʻistonda noodatiy naqshga ega qadimiy haykal topilgandi. Shuningdek, Shri-Lankada dunyodagi eng katta qimmatbaho tosh topilgani xabar qilingan.